Coluche

Coluche, vlastným menom Michel Gérard Joseph Colucci (* 28. október 1944, Paríž, Francúzsko – † 19. jún 1986, Opio) bol francúzsky herec, komik a humanitárny aktivista. 

Pseudonym „Coluche“ prijal v 26 rokoch, na prahu svojej hereckej kariéry. Preslávil sa najmä účinkovaním v televízii, svojim humorom prelomil rad tabu. V roku 1984 získal Césara za najlepší herecký výkon, a to nečakane v dramatickej úlohe, ktorú stvárnil vo filme Tchao Pantin režiséra Clauda Berriho. 

V roku 1980 kandidoval na francúzskeho prezidenta hlavne z recesie. Výskumy však začali ukazovať, že má nádej na úspech (výskum pre Le Journal du Dimanche mu prisúdil 16 percentnú podporu), načo z volieb odstúpil s náznakmi, že sa mu vyhrážali. 

Medzinárodne nebol taký známy ako iní francúzski komici, jeho popularita vo Francúzsku však bola úplne mimoriadna, čoho dôkazom je 5. miesto, ktoré obsadil v televíznej ankete Najväčší Francúz (v mutácii britských 100 Greatest Britons) v roku 2005. Okrem hereckých schopností k tomuto umiestneniu prispel najmä jeho humanitárny projekt Les Restaurants du cœur, ktorý založil v roku 1985 a ktorý zabezpečuje zadarmo jedlo chudobným a ľuďom bez domova.

Zomrel po nehode na motocykli.

Referencie

Iné projekty

Externé odkazy

Zdroj 

Francúzski filmoví herci
Francúzski komici
Držitelia Césara za najlepšieho herca v hlavnej úlohe
Filantropi
Osobnosti z Paríža